Wet vir meer kraamverlof kry groen ligArgieffoto Die ACDP het in 2015 die wysigingswetsontwerp as ŉ private ledewetsontwerp ingedien. Die wysigingswetsontwerp sal nou na die Nasionale Raad van Provinsies gestuur word vir goedkeuring voordat dit deur die president onderteken kan word. Die wysigingswetsontwerp streef daarna om die huidige Wet op Basiese Diensvoorwaardes se bepalings oor kraamverlof vir pa’s en aanneemouers te verander. Hiervolgens kry pa’s tien dae kraamverlof as hul kind gebore word of wanneer ‘n aanneembevel van krag word. Pa’s kry tans drie dae betaalde gesinsverantwoordelikheidsverlof. Die wetsontwerp lui verder dat ‘n aanneemouer van ŉ kind jonger as twee jaar ook op tien weke se aanneemverlof geregtig is. Daar word ook dieselfde voorsiening gemaak vir persone, wat deur middel van ŉ surrogaat, ouers word. Cheryllyn Dudley, die ACDP-LP wat die private ledewetsontwerp ingedien het, sê pa’s speel ‘n belangrike rol in die opvoeding van hul kinders en dat navorsing wat deur die ACDP gedoen is, bewys dat die bepalings in hierdie wetsontwerp ŉ vroeë verbinding tussen pa’s en hul kinders sal fasiliteer. “Sterker en gesonder families is een van die talle potensiële voordele wat dit vir die samelewing as geheel inhou.” Volgens Dudley bevat die wysigingswetsontwerp ook die vereistes vir die reg op die voordele sowel as wanneer die regte in werking tree. Dit maak verder voorsiening vir die aansoek om voordele en die betaling daarvan. Daar sal natuurlik finansiële implikasies vir die staat wees, veral die Werkloosheidsversekeringsfonds, wat die nuwe voordele sal moet betaal.” Die volledige wysigingswetsontwerp kan hier gelees word.